Kansellasie van koopkontrak vir vaste eiendom na registrasie - Jy en die RegJy en die Reg
Tuis › Artikels › Kansellasie van koopkontrak vir vaste eiendom na registrasie
Die Wet op Verbruikersbeskerming skep 'n afkoeltydperk vir die koper van onroerende eiendom, maar slegs as die transaksie aan sekere vereistes voldoen. Die afkoeltydperk geld slegs vir transaksies waarop hierdie wet van toepassing is en wat as gevolg van direkte bemarking plaasgevind het.
Wat is direkte bemarking? Dit is waar jy persoonlik gekontak word met bemarking en waar jy nie uit eie beweging na 'n eiendomsagent toe gegaan het om koopopsies te ondersoek nie. Die bemarker het jou persoonlik genader met die opsie om te koop. Jy is byvoorbeeld op jou selfoon gekontak of daar is 'n pamflet met die inligting aan jou gegee.
Hierdie afkoeltydperk geld slegs indien die eiendom in die gewone loop van die verkoper se besigheid vervreem word, m.a.w. die verkoper is 'n ontwikkelaar of 'n spekulant en dit is sy besigheid om eiendom te verkoop. Dit geld nie waar 'n persoon sy persoonlike of privaat woonhuis aan iemand anders verkoop nie. Dit moet dus 'n saketransaksie wees d.m.v. direkte bemarking.
Indien 'n ontwikkelaar dus 'n eiendom aan iemand verkoop nadat die koper a.g.v. direkte bemarking genader is, dan geld die afkoeltydperk. Sodanige koper kan ingevolge hierdie wet te eniger tyd die transaksie kanselleer sonder enige regsgevolge al is daar 'n getekende kontrak. Indien die koper reeds die deposito of die volle koopprys betaal het, kan hy ook terugbetaling van daardie bedrag kry.
Die tydsduur van hierdie afkoeltydperk is wat hierdie bepaling so skrikwekkend maak. Die afkoeltyd strek van die datum van kontraksluiting tot tot so lank as vyf besigheidsdae na registrasie in die koper se naam. Indien die koper die koop kanselleer na registrasie van die eiendom in sy naam moet die koper se geld aan hom terugbetaal word, maar hy sal ook dan die koste moet dra van die aktekantoor om die eiendom weer terug te transporteer na die verkoper.
Hierdie bepaling in die Verbruikerswet maak dat ontwikkelaars en persone wat direkte bemarking doen baie lig moet loop voordat hulle iemand in iets inpraat waarin hulle nie wil wees nie.